Chevrolet Corvette C4

Chevrolet Corvette C4 on urheiluauto, jonka valmistus aloitettiin vuonna 1984, noin vuosi edellisen Corvette C3:n valmistuksen loppumisen jälkeen. Vuosimallin 1983 Corvettea ei ole olemassa kuin yksi kappale museossa USA:ssa. Loput 43 kpl romutettiin. C4 Corvette on tunnettu linjakkaasta muotoilustaan. Kori on kokonaan lasikuitua, poislukien muoviset puskureina toimivat keula- ja peräosat. Coupé-malleissa on kaikissa irroitettava Targa-katto. Niissä on myös avattava takalasi vakiona, joten tavaratilaan pääsy on helpompaa kuin edellisissä Coupé-malleissa (ensimmäinen avattava takalasi oli C3 Collectors Edition -erikoismallissa). C4 oli täysin uusi auto edeltäjäänsä verrattuna, ja suurin muutos oli tapahtunut ajettavuudessa, joka oli luokkansa huippua myyntiintulohetkellä. Corvette C4 oli ensimmäinen amerikkalainen urheiluauto jolla saavutettiin yli 1 G:n kaarrekiihtyvyys (mitatussa autossa oli Z51 Handling Package -lisävaruste). Yhteensä Corvette C4:ää valmistettiin 366 227 kappaletta.

 Varustelu 

Perusvarusteluun kuuluu nestekidenäytöin toteutettu digitaalimittaristo (nopeus ja kierroslukumittarit).

 Erikoismallit 

Pace Car Convertible - keltaista avomallia käytettiin vuoden 1986 Indianapolis 500:n ajoissa pace carina, tämä tarkoitti avomallin paluuta Corvette mallistoon ensimmäistä kertaa vuoden 1975 jälkeen ja 7 315 Corvetten avomallia myytiin erikoisena Pace Car Replica -mallina.
B2K Callaway Twin-Turbo versio tuli myyntiin vuonna 1987, hinnaltaan tuplasti perusmallia kalliimpi.

35th Annivesary - vuoden 1988 35th Annivesary malli on valkoinen coupé mustalla katolla varustettuna, valmistusmäärä tällä mallilla oli 2 050 kappaletta.

40th Annivesary - vuoden 1993 40th Annivesary varustelu on saatavilla kaikkiin malleihin. Tämän mallin valmistusmäärä on 6 749 kappaletta. 

Grand Sport (GS) - tämä malli tuli myyntiin viimeiseksi valmistusvuodeksi, vuodeksi 1996 ja sen oli määrä herättää henkiin vuoden 1963 Grand Sport mallin aloittamaa perinettä. Tätä mallia valmistettiin 1 000 kappaleen rajoitettu erä, joista 810 on coupéja ja 190 avomallia. Moottorina on korkeatehoinen LT4, josta tehoa irtoaa 330 hv ja vääntöä 461 Nm. Ainoa värivaihtoehto on Amiral Blue, jossa on valkoiset "Viper raidat". Vanteet ovat mustat ja renkaiden yläpuolelta menee punaiset raidat konepellin reunaan.

Collectors Edition - tämä malli on viimeinen C4 malli, värinä on Sebring Silver ja varustelutasossa on eroa muihin malleihin. Mallia valmistettiin 5 412 kappaletta joista 4 031 kappaletta coupéa ja 1 381 kappaletta avomallia.

 Kehitys 
Vuonna 1984 moottorina oli edellisestä korimallista tuttu 5,7 litran L83 CrossFire Injection (CFI) V8. 

Vuonna 1985 Corvetteen tuli tehokkaampi 5,7 litran L98 Tuned Port injection (TPI) V8, jonka suurimpana uutuutena oli polttoaineen monipisteruiskutus.

Vuonna 1986 General Motors osti Lotuksen, joka on Isossa-Britanniassa sijaitseva urheiluautojen valmistaja. Corvetten suunnittelutiimi esitti Lotukselle idean maailman nopeimman sarjatuotantoauton valmistamisesta, joka perustuisi C4 Corvetteen ja L98 -moottoriin. Lotus teki lopulta kokonaan oman LT5-moottorin, jossa oli L98:n kanssa yhteistä vain iskutilavuus. Siinä on 32 venttiiliä ja neljä kannen yläpuolista nokka-akselia. General Motorsilla ei ollut valmiuksia valmistaa LT5:ttä, joten otettiin yhteyttä perämoottorivalmistaja Mercury Marineen, joka sitten valmisti nämä ZR-1 -malliin suunnitellut moottorit.

Vuonna 1986 tuli myös ensimmäinen avomallinen Corvette sitten vuoden 1975, lisäksi tuli lisäjarruvalo takaikkunan yläpuolelle, lukkiutumattomat jarrut sekä varkaudenestolaite.

Vuonna 1990 myyntiin tuli huomattavasti perusmallia tehokkaampi Corvette ZR-1 ainoastaan coupé-versiona, auto on helppo erottaa perusmallista leveämmästä perästä ja 11" leveistä takarenkaista. Autossa on myös nelikulmaiset takavalot perinteisten pyöreiden asemesta.

Vuonna 1991 sekä ZR-1 että perusmalli saivat kasvojenkohotuksen, jossa sisuta, korin muodot ja vanteet muuttuivat. Nelikulmaiset takavalot tulivat myös perusmalliin ja lisäjarruvalo siirrettiin takaikkunan yläpuolelta takavalojen väliin.

Vuonna 1992 ZR-1 malliin tuli ZR-1 tarrat etulokasuojiin ja ajonhallintajärjstelmästä tuli vakiovaruste. 

Vuonna 1992 tuli LT1-moottori sekä pois kytkettävä luistonesto kaikkiin vakiomalleihin. Sähköisesti säädettävän 3-alueisen alustan säädön sai lisävarusteena. 

Vuonna 1993 LT5-moottorin sylinterinkansiin tuli Lotuksen suunnittelemia muutoksia, jolloin ZR-1 -mallin tehot nousivat lukemaan 405 hv. Tämän jälkeen malli pysyi samana vuoteen 1995 asti, jolloin tuotanto lopetettiin 6 939 valmistetun kappaleen jälkeen.

Vuonna 1993 automaattivaihteisto muuttui TH700:sta 4L60E-malliin.

Vuonna 1994 malliin tuli matkustajan puolelle turvatyyny, lisäksi sisustaa uusittiin. Ruiskutus muuttui sekventiaaliseksi 1994 alkaen.

 Tekniikka 

Jarrusylinterit on valmistettu alumiinista. Alun perin manuaalivaihteistona oli Doug-Nash 4+3 -vaihteisto, joka on nelivaihteinen manuaali varustettuna ylivaihteella kolmelle ylimmälle vaihteelle. Myöhemmin tilalle tuli ZF:n valmistama kuusivaihteinen manuaalivaihteisto.

 Moottorit 
Chevrolet small block (pikkulohko), paitsi LT5. Lohko ja kannet valurautaa 1986 alkuun asti, siitä eteenpäin alumiinikannet.

5.7 (L83) 5733 cm3 - 205 hv, CrossFire Injection (1984)
5.7 (L98) 5733 cm3 - 230-250hv, Tuned Port injection (1985-1991)
5.7 (LT1) 5733 cm3 - 300hv (1992-1996)
5.7 (LT4) 5733 cm3 - 330 hv (1995-1996)
5.7 (B2K) 5733 cm3 - 345-450 hv, Callaway
5.7 (LT5) 5733 cm3 - 375-405 hv

 Mitat 

Pituus: 4480 mm
Leveys: 1804 mm
Korkeus: 1190 mm
Raideleveys (e/t): 1466/1534 mm
Akseliväli: 2445 mm
Omamassa: 1480-1510 kg
Tavaratila: 328 l
Polttoainesäiliö: 76 l

Corvette C4
Luokka:S-segmentin autot
Luokka:1980-luvun autot
Luokka:1990-luvun autot

pl:Chevrolet Corvette C4